Oxirgi 15 kun ichida kadastr tizimida 34 nafar rahbar va xodim lavozimidan ozod etildi

Qo‘mita xabariga ko‘ra, murojaatlarni o‘rganish jarayonida lavozimini suiiste'mol qilib, vazifasiga mas'uliyatsizlik bilan yondashayotgan, bu sohada xalqqa xizmat qilish emas, balki boshqa maqsadda yurgan rahbar va xodimlar yaqqol bilinib qolmoqda. 
Farg‘ona viloyatida 5 nafar, Namangan viloyatida 11 nafar, Jizzax viloyatida 1 nafar hamda Davlat kadastrlari, geodeziya va kartografiya milliy markazining 1 nafar, jami 18 nafar rahbar va xodimlar ishida ko‘plab kamchiliklarga yo‘l qo‘yganligi uchun lavozimidan ozod etildi.
“Ular orasida kuni kecha Farg‘onada bino va inshootlarga kadastr hujjatlarini tayyorlab berish evaziga 400 AQSh dollari talab qilgan Toshloq tuman yer resurslari va davlat kadastri bo‘limi mutaxassisi, O‘zbek davlat yer tuzish-ilmiy loyihalash instituti “O‘zdaverloyiha” Farg‘ona filiali muhandisi ham bor”, - deyiladi xabarda.
Qayd etilishicha, oxirgi 15 kun ichida «Davergeodezkadastr» qo‘mitasi tizimidagi 34 nafar rahbar va xodimlar lavozimidan ozod etildi.
«Hurmatli fuqarolarimiz hamda tadbirkorlarimiz! Agarda Siz bizning xizmatlarimizdan foydalanishda muammo yoki korrupsion holatlarga duch kelsangiz, bizga (telegram bot @ygkuzbot, elektron pochta 01@ygk.uz) xabar bering!» - deya yakunlangan ma'lumot.